For nylig rundede en stolt Rasmus Würtz 300 fodboldkampe for AaB. Nu ser det ud til, at den defensive midtbanespiller får lejlighed til at fejre flere milepæle for det nordjyske tophold. Würtz har nemlig netop underskrevet en treårig forlængelse med AaB, hvor han nu vil være fast inventar frem til 2016. Kontraktforlængelse glæder AaB-direktør Lynge Jakobsen, der ser 29-årige Würtz som en vigtig brik på holdet. Ifølge direktøren kan de unge spillere nemlig kun folde talentet ud, når de er omgivet af erfaring. - Rasmus er således en vigtig del af denne strategi, og vi får altid en helhjertet indsats fra Rasmus, ligesom han også uden for banen er en værdig repræsentant for AaB, hvilket vi sætter stor pris på, siger Lynge Jakobsen i en pressemeddelelse. Rasmus Würtz blev for få uger siden den blot 15. spiller i historien, der rundede 300 officielle kampe for AaB.

Opsummering:
Rasmus Würtz har underskrevet en treårig kontraktforlængelse med AaB.